Til mottakere iht adresseliste

**Høring - Vann- og avløpsforskrift for Herøy kommune**

Rammene for kommunale vann- og avløpsgebyr fastsettes i kommunal forskrift. Gjeldene forskrift for vann og avløpsgebyrer i Herøy kommune ble vedtatt av kommunestyret 23.3.2018 (sak 5/2018). Det har vist seg at forskriften ikke er hensiktsmessig utformet bl.a når det gjelder grunnlag for beregning av forbruksgebyr, og forskriften er også noe ufullstendig når det gjelder omfang av bestemmelser. Hensikten med forskriftendringen er derfor å korrigere dette, samt å lage den mer forståelig og fleksibel.

Vann- og avløpsgebyr bygger på selvkostprinsippet, det vil si at kommunens kostnader med å frembringe tjenestene skal dekkes inn gjennom de gebyrene som abonnentene betaler. I eksisterende forskrift er forbruksgebyr forutsatt beregnet basert på bruksareal pr bolig/fritidsbolig multiplisert med en faktor. Dette forutsetter at det foreligger korrekt bruksareal for alle bolig- og fritidsboliger, noe det ikke gjorde da forskriften ble vedtatt i 2017. Det har i år vært jobbet med å fremskaffe nødvendig arealdata men dette er en omfattende jobb. Det er dessuten lite hensiktsmessig at en forskrift inneholder et eksakt beregningsgrunnlag med faktorer mv. siden endring av en forskrift er omfattende og tidkrevende med bl.a offentlig høring. Det mest hensiktsmessige er at en forskrift inneholder bestemmelser om hvilken modell som skal benyttes til å beregne avgiftsgrunnlaget, og at tallgrunnlaget baserer seg på bestemmelser i gebyrregulativet som vedtas årlig av kommunestyret. Forslag til ny forskrift er utformet slik.

Når det gjelder årsgebyr foreslås det videreført fra eksisterende forskrift at dette skal være todelt og bestå av en fast og en variabel del. Den variable delen beregnes ut fra vannforbruk direkte (målt eller stipulert), og benevnes forbruksgebyr. Prisen pr m3 vann fastsettes i gebyrregulativet, og skal være den samme for alle (lovverket gir ikke adgang til å fastsette en ren kvantumsrabatt for storforbrukere). Arealgrunnlaget for stipulert forbruk foreslås fortsatt å være bruksareal men i stedet for å legge eksakt antall m2 til grunn åpnes det opp for å benytte arealkategorier og at disse fastsettes i gebyrregulativet.

Den faste delen av årsgebyret benevnes abonnementsgebyr skal være stabil og ikke avspeile variasjon i forbruket. Generelt er det vanlig at abonnementsgebyret gjenspeiler de faste kostnader (typiske kapitalkostnader) knyttet til tjenesten, og at det ikke skal overstige 50 % av årsgebyrinntektene. Dette for å fremme vannsparing. Ytterligger opplysninger om gebyrene fremgår av selve forskriftsteksten.

Når det gjelder vannmålere foreslås å videreføres bestemmelser om at eiendommer som ikke brukes til boligformål skal ha vannmåler, og bolig-, utleie og fritidseiendommer som tilknyttes kommunalt vannverk etter 1. januar 2019 skal også ha vannmåler. For eksisterende bolig-, utleie og fritidseiendommer er det i utgangspunktet frivillig, men som det fremgår av §9-4 i forslaget til forskrift kan både kommunen og abonnenten kreve at forbruksgebyret fastsettes ut fra måltforbruk. Når det gjelder uisolerte driftsbygninger for husdyr foreslås i forskriften mulighet for fritak for vannmåler; at vannforbruk kan stipuleres. Gebyrstørrelse fastsettes i gebyrregulativet.

Forslaget til vann- og avløpsforskrift for Herøy kommune sendes ut på høring med frist for innsendelse av uttalelser satt til 15. desember 2018. Høringssvar kan sendes til post@heroy-no.kommune.no eller til Herøy kommune, Silvalveien 1, 8850 Herøy

Geir Berglund

Rådmann

Jan Sigurd Pettersen

Kommunalleder teknisk

**Vedlegg:**

Forslag – Forskrift om vann- og avløpsgebyr, Herøy kommune